Document ID: 31991R3593

ΚΑΝΟΝΙΣΜΟΣ (ΕΟΚ) αριθ. 3593/91 ΤΗΣ ΕΠΙΤΡΟΠΗΣ της 11ης Δεκεμβρίου 1991 για εξάλειψη σε δύο τμήματα ορισμένων δασμών που εφαρμόζονται στις συναλλαγές μεταξύ της Κοινότητας των Δέκα και της Ισπανίας και της Πορτογαλίας μετά από τις μεσογειακές συμφωνίες
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 75 παράγραφος 4 και το άρθρο 243 παράγραφος 4,
Εκτιμώντας:
ότι η πράξη προσχώρησης της Ισπανίας και της Πορτογαλίας προβλέπει τη δυνατότητα να ανασταλούν ή να καταργηθούν με ταχύτερο ρυθμό από εκείνον που προβλέπεται στην πράξη προσχώρησης οι δασμοί για τα γεωργικά προϊόντα για τα οποία υπάρχουν συναλλαγές μεταξύ αυτών των δύο κρατών μελών και της Κοινότητας των Δέκα-
ότι, στα πλαίσια της ανανεωμένης μεσογειακής πολιτικής, αποφασίστηκε μηδενισμός των δασμών από την 1η Ιανουαρίου 1993 για ορισμένα προϊόντα-
ότι είναι σκόπιμο να προβλεφθεί ότι έχοντας υπόψη τους δασμούς που εφαρμόζονται στις εισαγωγές προελεύσεως Ισπανίας και Πορτογαλίας σύμφωνα με το άρθρο 75 παράγραφος 1 και το άρθρο 243 παράγραφος 1 της πράξης προσχώρησης, τα γεωργικά προϊόντα που αποστέλλονται από την Ισπανία και την Πορτογαλία δεν θα έχουν ευνοϊκότερη μεταχείριση απ' ό,τι τα ίδια προϊόντα που αναφέρονται στα πρόσθετα πρωτόκολλα που συνήφθησαν με τις μεσογειακές χώρες-
ότι πρέπει να πραγματοποιηθεί αυτή η κατάργηση σε δύο στάδια εκ των οποίων το πρώτο θα αρχίζει την 1η Ιανουαρίου 1992 και το δεύτερο θα αρχίζει την 1 Ιανουαρίου 1993-
ότι η Ισπανία και η Πορτογαλία ζήτησαν την εφαρμογή των μέτρων αυτών για τις εισαγωγές των προϊόντων τους στην Κοινότητα των Δέκα-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη όλων των σχετικών Επιτροπών Διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για τα προϊόντα που απαριθμούνται στο παράρτημα, που εισάγονται στην Κοινότητα με τη σύνθεσή της στις 31 Δεκεμβρίου 1985, προελεύσεως Ισπανίας ή Πορτογαλίας, οι δασμοί που προκύπτουν από την πράξη προσχώρησης:
- από 1ης Ιανουαρίου 1992, μειώνονται κατά 50 %,
- από 1ης Ιανουαρίου 1993, καταργούνται πλήρως.
Άρθρο 2
Ο παρών κανονισμός αρχίζει να ισχύει από την 1η Ιανουαρίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Δεκεμβρίου 1991.

Labels: 3
18
6